input: DEĊIŻJONI TA' IMPLIMENTAZZJONI TAL-KUMMISSJONI
  tal-5 ta' Novembru 2014
  dwar it-trasferiment ta' opportunitajiet tas-sajd mill-Kategorija 8 għall-Kategorija 7 u r-riallokazzjoni tagħhom lill-Istati Membri fiż-ŻEE tal-Mawritanja
  (2014/777/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 1006/2008 tad-29 ta' Settembru 2008 dwar l-awtorizzazzjonijiet għall-attivitajiet tas-sajd tal-bastimenti tas-sajd tal-Komunità barra mill-ilmijiet tal-Komunità u l-aċċess ta' bastimenti ta' pajjiżi terzi għall-ilmijiet tal-Komunità (1), u b'mod partikolari l-Artikolu 10(4) tiegħu,
  Billi:
  (1)
  Ir-Regolament tal-Kunsill (UE) Nru 1259/2012 (2) jiffissal-allokazzjoni bejn l-Istati Membri dwar l-opportunitajiet tas-sajd taħt il-Ftehim ta' Sħubija dwar is-Sajd bejn l-Unjoni Ewropea u r-Repubblika Iżlamika tal-Mawritanja.
  (2)
  L-Artikolu 1(1)(h) jistipula l-opportunitajiet tas-sajd fil-Kategorija 8 għal “Bastimenti tas-sajd għall-ħut pelaġiku frisk” li f'każ li ma jintużawx jistgħu jiġu ttrasferiti għall-kategorija 7 “Bastiment tas-sajd bil-friża għall-ħut pelaġiku” skont il-metodu ta' allokazzjoni ta' dik il-kategorija.
  (3)
  Fit-28 ta' Awwissu 2014, l-Irlanda kkonfermat lill-Kummissjoni li mhux se tagħmel użu sħiħ mill-opportunitajiet tas-sajd allokati għaliha fil-Kategorija 8.
  (4)
  Il-kundizzjonijiet kollha għar-riallokazzjoni ta' opportunitajiet tas-sajd mhux utilizzati, stabbiliti fl-Artikolu 10 tar-Regolament (KE) Nru 1006/2008, flimkien mad-dispożizzjonijiet tal-Artikolu 1(1)(h) tar-Regolament (UE) Nru 1259/2012, huma ssodisfati.
  IDDEĊIEDA KIF ĠEJ:
  Artikolu Uniku
  L-opportunitajiet tas-sajd fil-Kategorija 8 u speċifikament il-15 000 tunnellata tal-limiti tal-qbid huma ttrasferiti u riallokati għal dawn l-Istati Membri li ġejjin, skont is-sistema tal-allokazzjonijiet kif definit fl-Artikolu 1(1)(g) tar-Regolament (UE) Nru 1259/2012 għall-Kategorija 7 għall-perjodu bejn l-1 ta' Ottubru 2014 u l-15 ta' Diċembru 2014, it-tmiem tal-protokoll kurrenti.
  Il-Ġermanja
  810 tunnellati
  Franza
  169 tunnellata
  Il-Latvja
  3 478 tunnellata
  Il-Litwanja
  3 719 -il tunnellata
  Il-Pajjiżi l-Baxxi
  4 038 tunnellata
  Il-Polonja
  1 685 tunnellata
  Ir-Renju Unit
  550 tunnellata
  L-Irlanda
  551 tunnellata
  Magħmul fi Brussell, il-5 ta' Novembru 2014.